Nordsjællands Politi har tre nætter denne uge måtte rykke ud til fire bilbrande i og omkring Kokkedal og Nivå. Brandene formodes påsat.

Politiet i Nordsjælland har haft travlt med at rykke ud til bilbrande i denne uge, og natten til torsdag blev ingen undtagelse.

Her modtog politiet for tredje gang i denne uge anmeldelser om bilbrande. Denne gang to forskellige steder.

Ved midnatstid stod en bil i flammer i Egedalsvænge i Kokkedal, og knap fire timer senere - kort før klokken fire - var den gal i Kastanjens Kvarter i Nivå.

- Brandene er startet i den bagerste ende på parkerede biler. Vi har en stærk mistanke om, at de er påsat, så det er noget, vi efterforsker nærmere nu, siger vagtchef Rene Søe Pedersen fra Nordsjællands Politi til TV 2 torsdag morgen.

Samme fremgangsmetode

Også natten til mandag og tirsdag var politiet kaldt ud til bilbrande i samme område, og fremgangsmetoden er mistænkelig ens, lyder det.

- Vi kan se, at der er brugt brandbar væske til at starte branden op med, oplyser vagtchefen, som samtidig kommer med et klar opfordring:

- Hvis der er borgere, der sidder derude og har kendskab til, hvem det er, der render rundt og laver de her ting, så hører vi derfor meget gerne fra dem.

Har du oplysninger i sagen, kan politiet kontaktes på telefon 114.